Odlazak u novo poglavlje života

Kraj kolovoza nekima nije donio samo kratak predah pred nove radne pobjede već jedno sasvim novo razdoblje života. Razdoblje koje bi, baš zbog toga što je itekako zasluženo, trebalo postati oaza mira i aktivnosti koje griju dušu. 
Učiteljica Višnja Špicar koja je radila u PŠ Dunjkovec, svojom je organiziranošću, dosljednošću, radinošću, čvrstim principima i stravovima u svijet viših razreda poslala brojne učenike koji je se s radošću sjećaju i u kasnijoj dobi.
Učitelj Zvonimir Hajdarović, naš maestro, imao je privilegiju djeci približiti svijet glazbe, svijet kojega su djeca uz njega zavoljela. Osim sati glazbene kulture, priuštio je beskrajne sate proba zbora i orkestra koja djeca pamte kao nešto ugodno i toplo i to su uvijek znali prenijeti publici koja je tu predanost i srčanost osjetila. 
Naši djelatnici ostat će upamćeni i po lakoj i ugodnoj suradnji koja je mogla biti primjer svima ostalima kojima ovo nije posao već poziv. 
Tog dana s nama se oprostio i Ivica Kranjčec, domar naše škole, čovjek koji je rado pomogao svima koji su to tražili, a škola je imala vrijednog i pouzdanog majstora. 
Svim novopečenim umirovljenicima želimo da svoje dane slobode i mira provedu upravo onako kako su svojim radom, angažmanom i doprinosom i zaslužili. 
S poštovanjem, djelatnici OŠ Nedelišće

